stanford-oval/wikipedia huggingface dataset:
יחסי איי מרשל – ישראל
היסטוריה

היחסים הרשמיים בין שתי המדינות מוסדו לראשונה בשנת 1987, כאשר מאז איי מרשל מוגדרת, בדומה למדינות איים נוספות באוקיינוס השקט כתומכת עקבית של ישראל בגופים בינלאומיים, בעיקר במסגרת דיונים והצבעות בארגון האומות המאוחדות יחד עם ארצות הברית, וזאת אף במקרים של התנגדות לפעולותיה של ישראל. תמיכה זו שבמקרים מסוימים תוארה כתמיכה בלתי מסויגת נובעת בעיקרה לדברי מבקרים מהישענותה של המדינה על תמיכתה של ארצות הברית שמהווה את בעלת בריתה הפוליטית העיקרית, ומעבירה בכל שנה לאיי מרשל סיוע כספי משמעותי המוערך בסך של 65 מיליון דולר. עם זאת, בניגוד למדינות האזור: פלאו, טונגה, מיקרונזיה, נאורו, ונואטו ואיי שלמה, אזרחי ישראל מחויבים להיכנס עם ויזה לאיי מרשל, ולהפך.
ביולי 1999, בעת הצהרת בירכתו עבור עמדת איי מרשל בתמיכה עקבית בישראל בהצבעות באו"ם, חבר הקונגרס בנג'מין גילמן (אנ') מניו יורק ויו"ר הוועדה ליחסים בינלאומיים של הקונגרס האמריקאי, הצהיר על יחסי איי מרשל–ישראל באומרו: "אומה קטנה... אולי, אבל פעולותיה האמיצות הראו תחושת יושרה גדולה מגודלה".
ב-6 ביולי 2004 הצהיר חבר בית הנבחרים של ארצות הברית מטעם מחוז הקונגרס הראשון של מדינת מיזורי, לייסי קליי, כי "איי מרשל היא... ידידה טובה של מדינת ישראל". כשנשאל באותה שנה מדוע איי מרשל נוטים לתמוך בישראל בהצבעות של האו"ם נגד ישראל, שגריר ישראל באו"ם דן גילרמן השיב באומרו "כי הם מאמינים שזה צודק, לא בגלל האינטרסים שלהם".
בשנת 2005, נשיא איי מרשל, קסאי נוטה, קיים ביקור רשמי ראשון מסוגו בישראל. במהלך ביקורו הנשיא הודה לישראל על מתן סיוע חקלאי ורפואי לאיי מרשל והצהיר באומרו כי "אנו גאים לתמוך במדינת ישראל בתור חלוצת הדמוקרטיה באזור זה למרות פעולות הטרור המתמדות שפקדו אותכם. אומה ואנשים גדולים לאורך השנים". בנוסף, ביקש נוטה את סיוע הממשל הישראלי בשכנוע ממשל ארצות הברית להכיר באחריות להשפעות ארוכות הטווח המזיקות שנגרמו לתושבי איי מרשל כתוצאה מניסויי נשק גרעיני שביצעה ארצות הברית באזור האוקיינוס השקט. את הנשיא ליווה שר החוץ של איי מרשל ג'רלד זקיוס (אנ') וסנאטור האטול של ביקיני טומאקי ג'ודה.
בתחילת שנת 2008 מינתה איי מרשל את רני רהב, איש שיווק ויחסי ציבור ישראלי, כקונסול הכבוד שלה במדינת ישראל.
ב-29 בנובמבר 2012 הייתה איי מרשל בין 9 המדינות שהצביעו נגד הכרה ברשות הפלסטינית כמדינה משקיפה באו"ם.
בדצמבר 2017, איי מרשל הייתה אחת מ-9 המדינות שהצביעו נגד הצעה שאומצה על ידי העצרת הכללית של האו"ם שגינתה את הכרת ארצות הברית בירושלים כבירת ישראל.
יחסי מסחר וסיוע

בשנת 1987, איי מרשל רכשה מתקן להתפלת מים מהחברה הישראלית הנדסת התפלה המשמש לאספת האי אבאי (אנ'). קיבולת המתקן עומדת על כ-1,100 טון מים ליום. כמו כן, בשנת 1992 ממשלת איי מרשל חתמה על מכתב כוונות לרכישת מתקן התפלה נוסף מישראל עבור הספקת מים מתוקים לבירה מג'ורו. בשנת 2015 נשלח מתקן נוסף, נייד, מהחברה הישראלית גלמובייל.
בשנת 2002, הוקם פרויקט פיילוט של עופות בכפר לורה הממוקם על אטול מג'ורו, בתמיכה ישראלית.
בשנת 2003, מרכז משרד החוץ הישראלי לשיתוף פעולה בינלאומי (מש"ב) סיפק לאיי מרשל מומחים לגידולי הדרים והשקיה.
בחודש יוני 2010, צוות של רופאי עיניים מישראל הגיע לאיי מרשל על מנת לבצע שורה של ניתוחי עיניים נדרשים במדינה בהם נכללו ניתוחי קטרקט, אוקולופלסטיקה ושחזורי ראייה. המשלחת יצאה לפועל בשיתוף גורמים ממשלתיים ישראלים עם ארגונים פרטיים.
ראו גם

יחסי ישראל–מיקרונזיה
יחסי ישראל–פלאו
יחסי ישראל–נאורו
יחסי החוץ של איי מרשל
נורמן אייזן

| --- | --- |

 לידה:  11 בנובמבר 1960 (בן 64) לוס אנג'לס, ארצות הברית 
 מדינה:  ארצות הברית 
 השכלה:  אוניברסיטת בראון (1985)  בית הספר למשפטים בהרווארד (1991) 
 מפלגה:  המפלגה הדמוקרטית 
 
 
 
נורמן ל. אייזן (באנגלית: Norman L. Eisen; נולד ב-11 בנובמבר 1960) הוא פוליטיקאי יהודי-אמריקאי. הוא שימש כפרקליטם של הדמוקרטים בוועדה השופטת בהליך ההדחה של הנשיא דונלד טראמפ בשנת 2020. הוא גם עמית בכיר בלימודי ממשל במכון ברוקינגס. כמו כן שימש כיועץ המיוחד של הבית הלבן לאתיקה ורפורמה בממשל, שימש כשגריר ארצות הברית בצ'כיה, והיה יו"ר מועצת המנהלים של אזרחי אחריות ומוסר בוושינגטון (CREW).
קורות חיים

אייזן נולד לאחר שהוריו היגרו לארצות הברית, בנערותו עבד בדוכן המבורגר של משפחתו בלוס אנג'לס.
בשנת 1985 קיבל תואר ראשון מאוניברסיטת בראון, ובשנת 1991 תואר JD מבית בית הספר הרווארד למשפטים, את שניהם עבר בהצטיינות. בהרווארד הוא פגש את הנשיא לעתיד ברק אובמה, שהיה אז סטודנט למשפטים בשנתו הראשונה.
קריירה

בין השנים 1985 עד 1988, עבד אייזן כחבר בארגון הליגה נגד השמצה. בעבדותו הוא חקר מקרי אנטישמיות והפרות אחרות של זכויות האזרח, קידם את חינוך השואה וכן קידם את יחסי ארצות הברית–ישראל.
לאחר שסיים את לימודיו בהרווארד בשנת 1991, עסק אייזן כעו"ד לענייני משפטים בוושינגטון די. סי. במשך למעלה מ-18 שנה במשרד עורכי הדין צוקרמן ספאדר. הוא הוגדר כאחד מעורכי הדין המובילים ידי 'המגזין וושינגטון'. הוא התמחה בחקירות הונאה כספיות מורכבות, ביניהם: אנרון, רפקו, תיק ההגבלים העסקיים וההתמוטטות הכלכלית של הסאב פריים.
בשנת 2003 ייסד אייזן את Citizens for Responsibility and Ethics בוושינגטון (CREW), ארגון העוסק במעקב אחר פעילותם של משדרים ממשלתיים. משנת 2016 ועד 11 בפברואר 2019 היה יו"ר הדירקטוריון ושותף-עו"ד בענייני ליטיגציה, כולל תיקי גמול בבתי המשפט הפדרליים בניו יורק ובמרילנד ("CREW נגד טראמפ" ו-"DC ומרילנד נגד טראמפ").
משנת 2007 עד 2009, אייזן היה פעיל בקמפיין הנשיאותי של ברק אובמה, אותו הכיר מלימודיו המשפטיים בהרווארד, לפני שהצטרף לצוות המעבר של הנשיא הנבחר, אובמה, כסגן יועץ.
ב־20 בינואר 2009, נבחר על ידי אובמה לשמש כיועץ מיוחד לאתיקה ורפורמת הממשלה בבית הלבן. נורמן נודע באותה העת בכינוי "מר לא" בזכות מאמצי האתיקה שלו ונודע בכך שהגביל לוביסטים רשומים מלהיכנס לתפקידים בממשל. לזכותו נזקף הסיוע בקיום ההבטחות הקשורות לאתיקה של הנשיא אובמה לצו ביצוע שהנשיא חתם ביומו הראשון בתפקיד.
במהלך 2009 ו-2010 תרם אייזן למאמץ הממשלתי לשקיפות, כולל העלאת יומני המבקרים של הבית הלבן באינטרנט; תגובתו להחלטת מימון הקמפיין בפסק דין Citizens United נגד FEC; ותוכנית הרגולציה הפיננסית שהייתה הבסיס לחוק דוד-פרנק. פעילויותיו האחרות כללו סקירת הרקע של גורמים רשמיים בממשל והרחבת תחולתו של חוק חופש המידע.
אייזן מונה לשגריר בצ'כיה על ידי הנשיא אובמה. כשגריר, הוא פיתח גישה של "שלוש עמודי תווך" לשיפור מערכת היחסים בין ארצות הברית לצ'כיה: הראשון, שיתוף פעולה אסטרטגי והגנתי. השני, קשרים מסחריים וכלכליים. השלישי, ערכים משותפים. בתקופתו כשגריר, השקיע מכיסו מאות אלפי דולרים בשנה כדי לשמור על מעונו של השגריר.
אייזן מונה על ידי הנשיא אובמה במינוי פגרה. המינוי במקרה כזה תקף לשנה אחת בלבד, עד סוף 2011, אלא אם כן יאושר על ידי הסנאט האמריקני. המינוי של אייזן זכה לתמיכה דו-מפלגתית, כולל מהסנאטורים הרפובליקנים ומלומדי מדיניות חוץ שמרניים. הסנאט אישר בסופו של דבר את אייזן ב־12 בדצמבר 2011.
בספטמבר 2014 הצטרף אייזן למכון ברוקינגס כעמית אורח. כיום הוא עמית בכיר בתוכנית לימודי המשילות שלהם. בברוקינגס הוא תרם לדיווחים על ממשל גלוי, על סעיף התגמולים, חסימת צדק נשיאותית, ומאמצים נגד שחיתות בתחום משאב הטבע.
כסופר פורה, לעיתים קרובות הוא תורם קטעים מתוקשרים לניו יורק טיימס, הוושינגטון פוסט, פוליטיקו, USA Today, ופרסומים לאומיים אחרים.
בספטמבר 2018 הוציא לאור ספר בשם 'הארמון האחרון', על היסטוריה של וילה פצ'ק שנבנתה בצ'כיה על ידי אוטו פצ'ק, איש העסקים יהודי, לאחר מלחמת העולם הראשונה, וילה זו שמשמשת כיום כביתם של שגרירי ארצות הברית בפראג, שימשה את אייזן בתפקידו זה, דבר שגרם לאייזן לחקור את היסטוריית יושבי הבית בעבר.
בפברואר 2019 מונה אייזן ליועץ בוועדת הבית של ארצות הברית לרשות השופטת. הוא מסייע לוועדה בענייני פיקוח הקשורים למחלקת המשפטים, כולל נושאי פיקוח ומדיניות אחרים הנמצאים בתחום שיפוטה של הוועדה.
בשנת 2017, נבחר אייזן למספר 11 ברשימת 50 ההוגים של פוליטיקו, המעצבים את הפוליטיקה האמריקאית.
אייזן נשוי לינדזי קפלן, פרופסור חבר באוניברסיטת ג'ורג'טאון. לזוג בת אחת.
סלה (מונח מקראי)

המילה סֶלָה מופיעה בשירים ותפילות במקרא פעמים רבות, רובן בספר תהילים ומקצתן בספר חבקוק, ב"תפילת חבקוק" (פרק ג). המילה מופיעה בעיקר כסיומת לפסוק, ולעיתים באמצעו. פירושה המדויק אינו ברור: יש אומרים שהיא מבטאת תוכן מסוים כהמשך לנאמר לפניה, במובן של "לתמיד", "לנצח", "לעד", "בלי הפסק", או כאישור וחיזוק כמו "באמת". ויש אומרים שהיא איננה חלק מתוכנו הענייני של הפסוק, אלא מעין סימן בשירה, לציין הרמת קול או סלסול וכדומה.
מופעים במקרא

המילה "סלה" מופיעה במקרא שבעים וארבע פעמים: שבעים ואחת במזמורי תהילים, ושלוש בחבקוק. כמעט כל מופעי המילה הם בסוף הפסוק, פרט לשניים בחבקוק (פרק ג פס' ג, ט) ואחד בתהילים (נ"ה, כ).
דוגמה לפסוק כזה, המפורסם עקב שיבוצו בסידור התפילה פעמים רבות, היא מתהילים (מ"ו, ח):
ה' צְבָאוֹת עִמָּנוּ, מִשְׂגָּב לָנוּ אֱלֹהֵי יַעֲקֹב סֶלָה.
בפרשנות חז"ל

בתלמוד הבבלי במסכת עירובין מובא מאמרו של התנא רבי אליעזר בן יעקב: ”כל מקום שנאמר 'נצח' 'סלה' 'ועד' – אין לו הפסק עולמית” (תלמוד בבלי, מסכת ערובין, דף נ"ד, עמוד א'). כראיה למשמעות זו הביא את הפסוק בתהלים: ”כַּאֲשֶׁר שָׁמַעְנוּ כֵּן רָאִינוּ בְּעִיר ה' צְבָאוֹת, בְּעִיר אֱלֹהֵינוּ, אֱלֹהִים יְכוֹנְנֶהָ עַד עוֹלָם סֶלָה” (מ"ח, ט).
הקבלה דומה מופיעה בפסוקים נוספים: ”וְשִׁמְךָ לְעוֹלָם נוֹדֶה סֶלָה” (ספר תהלים, פרק מ"ד, פסוק ט'); ”עַד עוֹלָם אָכִין זַרְעֶךָ וּבָנִיתִי לְדֹר וָדוֹר כִּסְאֲךָ סֶלָה” (ספר תהלים, פרק פ"ט, פסוק ה'); ”כְּיָרֵחַ יִכּוֹן עוֹלָם וְעֵד בַּשַּׁחַק נֶאֱמָן סֶלָה” (ספר תהלים, פרק פ"ט, פסוק ל"ח).
על פי דעה זו, המילה "סלה" התייחדה לשירה מפני שהיא ביטוי מליצי, מעין "עברית ספרותית", שאינה מתאימה לשפת יום יום.
בתפילת העמידה משולבת המילה "סלה" בכמה מקומות במובן זה, כמו: ”אתה קדוש, ושמך קדוש, וקדושים בכל יום יהללוך סלה”, ”וכל החיים יודוך סלה”. כך גם סובר התרגום הארמי לחבקוק ולתהילים, המתרגם בכל מקום "סלה" כ-"עלמין" (=לעולמים).
כמה מפרשני המקרא הקלאסיים, ובהם רש"י ומצודת דוד, הלכו בעקבות חז"ל, ובמקומות שבהם מעורר פירוש זה קושי מסוים – התאמצו ליישב אותו (בפרט במצודת דוד).
קושי כזה מתעורר כאשר מופיעה המילה "סלה" בהקשר של מאורע זמני (כפי שהעיר רבי אברהם אבן עזרא בפירושו לתהילים ג', ג). לדוגמה: ”אֱלֹהִים בְּצֵאתְךָ לִפְנֵי עַמֶּךָ בְּצַעְדְּךָ בִישִׁימוֹן סֶלָה” (ספר תהלים, פרק ס"ח, פסוק ח'): מדובר על כך שה' הוביל את בני ישראל במדבר ("ישימון") סיני, ביציאת מצרים. הצעידה, שהסתיימה לאחר ארבעים שנה, לא הייתה נצחית. רש"י מפרש, שהצעידה אמנם הייתה מוגבלת בזמן, אבל היא דוגמה לדורות: ”זה דרכך לעולם, לכל צרה – גאולה”. במצודת דוד פירוש אחר: ה"סלה" מתייחס לישימון, ומובנו שהמדבר ”הוא מעולם מקום שממון” (דוגמה דומה בתהילים פ"א ,ח).
לעיתים "סלה" אינו "נצחי" כי אם התמדה יחסית, כמו: ”טָמְנוּ גֵאִים פַּח לִי, וַחֲבָלִים פָּרְשׂוּ רֶשֶׁת לְיַד מַעְגָּל, מֹקְשִׁים שָׁתוּ לִי סֶלָה” (תהילים ק"מ, ו), ופירושו: ”רוצה לומר: מבלי הפסק. אף אם לא הצליחו בראשונה – חזרו שוב לארוב” (מצודת דוד).
בפרשנות ימי הביניים

רבי אברהם אבן עזרא (תהילים ג', ג) סובר שמילה זו באה לחיזוק ואישור, כמו "אמת הדבר", מעין המילה "אמן". פירוש זה מתיישב יפה עם הצירוף "אמן סלה" המופיע בדברי חז"ל ובתפילות.
לעומתו, רד"ק (תהילים, שם) מחזיק בדעה שאין למילה זו קשר ענייני לפסוק, אלא מטרתה להורות לזמר השר את השיר להגביה את קולו. בכך הסביר מדוע מילה זו מופיעה בקטעי שירה בלבד. בדעה דומה מחזיקים מפרשים וחוקרים בעת החדשה, ש"סלה" היא מעין תו מוזיקלי, שאיננו יודעים את משמעותו המדויקת (דעת מקרא, מבוא לספר תהילים). בדומה לכך פירש המלבי"ם (תהילים, שם) שהמילה באה לציין סיומו של עניין.
גם פירושים אלה לא נמלטו מקשיים, כמו הפסוק ”כָּל הָאָרֶץ יִשְׁתַּחֲווּ לְךָ וִיזַמְּרוּ לָךְ, יְזַמְּרוּ שִׁמְךָ סֶלָה” (תהילים ס"ו, ד). אם המילה "סלה" אינה בעלת משמעות תוכנית, לא ברור מה ההיגד ”יְזַמְּרוּ שִׁמְךָ” מוסיף על שלפניו. גם ניקוד המילה ”שִׁמְךָ”, ולא ”שְׁמֶךָ” כמקובל בסוף פסוק, מלמד שהמילה "סלה" נועדה לכאורה להיקרא עם הפסוק. אולם, הניקוד התווסף לכתב בשלב מאוחר (המאות השישית-שמינית), וייתכן שבשלב זה כבר אבדה משמעות המילה בתהום הזמן. גם מבחינה עניינית, בכמה מקומות מופיע "סלה" באמצע עניין (כמו בתהילים נ"ב, ה; נ"ה, ח ועוד).
לקריאה נוספת

יצחק קולר, להוראת המילה "סלה", בית מקרא, י"ד, ד, תש"ל-1970, עמ' 76-58.
צבי מלאכי, "לפירוש המילה "סלה" בתנ"ך, בית מקרא, י"א, ג, תשכ"ו-1966, עמ' 110-104, באתר דעת.
הערות שוליים

↑  רבי שניאור זלמן מליאדי, ליקוטי תורה, עמ' ד"ה מזמור שיר חנוכת הבית סוף אות א'
↑  על פי זה קישר את "סלה" ל"מסילה" (ישעיהו ס"ב, י), מקום מוגבה.
כן ציור (קבוצת כוכבים)

| כן ציור Pictor |
| --- | --- |
  מפת קבוצת הכוכבים כן ציור
 סמליות:  כן ציור
 עלייה ישרה:  5 שעות
 נטייה:  °‏50-
 שטח נראה:  247 מעלות מרובעות
 דירוג שטח נראה:  במקום ה־59
 מספר כוכבים בבהירות נראית < 3:  0
 הכוכב הבהיר ביותר:  α בכן ציור
 בהירות נראית הכוכב הבהיר:  3.3
 מערכות כוכבים גובלות:  דג זהב  דג מעופף  יונה  ירכתי הספינה  מפסלת  שדרית
 נראית בין קוי הרוחב °‏30 ו־°‏90- מומלץ לצפות בשעה 21:00 במהלך חודש ינואר
כן ציור (Pictor) היא קבוצת כוכבים קטנה וקשה למציאה בשמי הדרום, הנמצאת בין קאנופוס בקבוצת שדרית ובין הענן המגלני הגדול בקבוצת דג זהב. הקבוצה מורכבת מכוכבים עמומים והכוכב הבהיר ביותר בקבוצה הוא מדרגת בהירות נראית 3.3. הקבוצה הוגדרה על ידי האסטרונום הצרפתי ניקולא לואי דה לאקאי במאה ה-18 ומשום כך אין סיפורים מיתולוגיים הקשורים אליה. שמה במקור היה Equuleus Pictoris (הכן עליו מעמידים את בד הציור) אך הוא קוצר לאחר מכן.
כוכבי הקבוצה

α בכן ציור הוא כוכב לבן-כחלחל במרחק של כ-100 שנות אור ועם בהירות נראית מדרגה 3.3 והוא הכוכב הבהיר ביותר בקבוצה. בכוכב חמה נמצא כוכב זה על ציר הסיבוב של כוכב הלכת, כלומר הוא נראה תמיד מעל הקוטב הדרומי.
β בכן ציור כוכב לבן-כחלחל במרחק של כ-60 שנות אור ועם בהירות מדרגה 3.9 והוא הכוכב השני בבהירותו בקבוצה. זהו כוכב צעיר במיוחד - גילו מוערך בפחות מ-20 מיליוני שנים והוא נמצא ככל הנראה בתהליך של יצירת כוכבי לכת מסביבו. את הכוכב מקיפה דיסקת אבק וגז ברדיוס של כ-500 יחידות אסטרונומיות, ממנה צפויים להיווצר בעתיד כוכבי לכת.
כוכב קפטיין הוא ננס אדום במרחק של כ-13 שנות אור עם בהירות מדרגה 8.8. הכוכב נקרא על שם האסטרונום ההולנדי יקובוס קפטיין שגילה אותו. זהו אחד הכוכבים הקרובים למערכת השמש והוא בעל התנועה העצמית השנייה בגודלה ביחס לשאר הכוכבים בשמיים (הכוכב בעל ההתנועה העצמית הגדולה ביותר הוא כוכב ברנרד) והוא זז כמעלה ב-415 שנים או כ-8.67 שניות קשת בשנה.
דני מסטרסון

| --- | --- |

מסטרסון, 2015
 לידה:  13 במרץ 1976 (בן 48) לונג איילנד, ניו יורק (מדינה), ארצות הברית
 שם לידה:  Daniel Peter Masterson 
 מדינה:  ארצות הברית ארצות הברית
 תקופת הפעילות:  1988–2018 (כ־30 שנה)
 עיסוק:  דיג'יי, איש עסקים
 מקום לימודים:  Young Actors Space  תיכון גארדן סיטי 
 בן או בת זוג:  ביז'ו פיליפס (2011–2023) 
 צאצאים:  פיאנה פרנסיס מסטרסון 
 מספר צאצאים:  1 
 פרסים והוקרה:  מדליית הכבוד של האליס איילנד 
 פרופיל ב-IMDb
 
דניאל פיטר "דני" מסטרסון (באנגלית: Daniel Peter "Danny" Masterson; נולד ב-13 במרץ 1976) הוא תקליטן ושחקן טלוויזיה אמריקאי. ידוע ביותר בשל תפקידו כסטיבן הייד בסיטקום "מופע שנות ה-70". ב-2023 הוא הורשע באונס שתי נשים ונידון ל-30 שנות מאסר.
ביוגרפיה

מסטרסון נולד בלונג איילנד, ניו יורק שבארצות הברית. אימו קרול, היא גם מנהלתו האישית, ואביו פיטר, סוכן ביטוח. הוריו התגרשו בשנת 1984. והוא אחיו של השחקן כריסטופר מסטרסון הידוע בתפקידו כפרנסיס בסיטקום "מלקולם באמצע". בנוסף יש להם שני אחים-למחצה מצד אימו שגם הם שחקנים ועל כן בחרו להשתמש בשם משפחתו "מסטרסון" כשם הבמה שייצג אותם בהוליווד: ג'ורדן מסטרסון (אנ') ואלאנה מסטרסון (אנ').
כל האחים לבית מסטרסון (ואף בת-זוגו לשעבר של אחיו כריסטופר, השחקנית לורה פריפון) – כולם סיינטולוגים, והם כולם בניתוק קשר סיינטולוגי עם אביהם המשותף – בעקבות דוקטרינת הריחוק החברתי/משפחתי של הכנסייה הגורסת שיש להתנתק מכל מי שהובחן על-ידה ככזה המבקר את הסיינטולוגיה לרעה.
לאחר שסיים את כיתה י', בהגיעו לגיל 16, נשר מהלימודים ועבר להוליווד. לאחר שעבר להוליווד, סיים את תעודת הבגרות שלו בעזרת מורים פרטיים, מאחר שלימודים אינטנסיביים בבית ספר רשמי דרשו זמן שלא היה לו. לאחר מכן, נרשם ללימודים אקדמיים למשחק, אולם נשר לאחר סמסטר בודד מאחר שעבודות המשחק נעשו חלק גדול מחייו.
קריירה > משחק

מסטרסון החל לדגמן בתור ילד כבר מגיל ארבע. תמונותיו צורפו לכתבות במגזינים, וכן הצטלם לפרסומות בטלוויזיה. בגיל שמונה החל לשחק בהצגות ברודוויי. עד להגיעו לגיל שש-עשרה, הספיק להצטלם ליותר ממאה פרסומות, ביניהן פרסומות לדגני הבוקר קלוג'ס ולתכשירים לטיפול בפצעי בגרות.
ב-1993 גילם את תפקידו של סת' בסרט ההמשך ל"בטהובן", ב-1994, התארח בשני פרקים בסדרת הטלוויזיה "רוזאן" כג'ימי גריבין, ב-1995 שיחק בקומדיה "ביי לאהבה", לצד רנדי קווייד וב-1996 החל לגלם את דמותו של ג'סטין בסדרת הטלוויזיה "סיביל". תפקידים אלה היוו את דריסת הרגל שלו לעולם הקולנוע, וב-1997, הוא קיבל את תפקידו של קארל בסרט עימות חזיתי לצד ג'ון טרבולטה וניקולס קייג'.
ב-1998, לאחר ארבע עונות בסדרה "סיביל" החליט מסטרסון להמשיך הלאה. הוא נבחן לתפקיד בסיטקום בשם "נערים מבוזבזים" ששמה שונה בסופו של דבר ל"מופע שנות ה-70". למרות שהיה מעט מבוגר מיתר השחקנים, החליטה מפיקת הליהוק, דבי רומאנו, לאפשר לו להיבחן לתפקיד סטיבן הייד מאחר שלטענתה "הוא פשוט הגיע והיה מצחיק מאד".
באותה שנה הוא שיחק בסרט האימה "סיוט בחדר המורים" לצידם של ג'ורדנה ברוסטר וג'וש הארטנט. בניגוד לשחקנים אחרים בסדרה כמו טופר גרייס, מסטרסון הופיע בכל שמונה עונותיה (עד לירידת הסדרה ב-2006). תפקידו כסטיבן הייד היווה פריצת דרך חדשה בקריירה שלו. במהלך הסדרה וגם לאחר שהסתיימה, הופיע מסטרסון במספר תפקידי אורח בסרטים וסדרות שונות כמו: בסרט "שואפים גבוה" משנת 2006, וסדרות הטלוויזיה "ככה זה בחיים", "מד טי.וי", "המלך היל", "הפמליה" ובתוכנית המתיחות של עמיתו למופע שנות ה-70, אשטון קוצ'ר, "פאנק'ד".
בשנת 2008 שיחק את דמותו של רוני בסרט "יס מן" לצידו של ג'ים קארי. ב-2009 שיחק בסרט "להתעורר" לצד איאן סומרהולדר. ב-2011, התארח בפרק בסדרה "צווארון לבן". בשנת 2012, החל לשחק את הדמות הראשית בסדרה "גברים בעבודה". בהמשך הוא גם הפיק עשרה פרקים בסדרה. ב-2014, התארח בפרק בסדרה "רופא להשכיר".
ב-2016 שיחק בקומדיה "רובוט לוהט" לצד אנתוני אנדרסון.
בשנה זו גם החל לככב בסדרת הסיטקום "החווה" בנטפליקס, לצד עמיתו אשטון קוצ'ר, שם גילם את אחיו הגדול של דמותו של קוצ'ר. בעקבות תנועת מי טו (#MeToo) הועלו טענות והאשמות מצד נשים שונות כי מסטרסון הטריד ואף אנס את חלקן בתחילת שנות האלפיים והוא פוטר על ידי נטפליקס בסיום החלק החמישי של הסדרה.
קריירה > מוזיקה

מסטרסון החל לתקלט בתור תחביב בשנת 1999, אך מהר מאוד הפך התחביב לעיסוק לכל דבר, בנוסף לעיסוקו כשחקן ובעל מספר עסקים נוספים. שם הבמה הראשון שלו היה DJ Donkey Punch ולאחר מכן החליף אותו לשם הבמה DJ Mom Jeans (ג'ינס לאמהות). לטענתו, המקור לשם הבמה הזה מגיע ממופע שנות ה-70, בה נאלצו השחקניות מילה קוניס ולורה פרפון ללבוש מכנסי ג'ינס לא מחמיאים, המזכירות "רגליים של אמהות", על פי הסלנג המקומי, דבר שגרם למסטרסון ללעוג להן רבות במהלך הצילומים. הוא מגדיר את עצמו כחובב מוזיקת רוק והיפ-הופ. הוא חובב להקות רוק משנות ה-70, אולם הלהקה האהובה עליו ביותר היא פרל ג'אם. במשך שש שנים תיקלט בתוכנית רדיו בת שעתיים ברדיו המקומי בלוס אנג'לס, שם תיקלט בעיקר מוזיקת רוק ואינדי.
קריירה > עיסוקים נוספים

מסטרסון הוא בעלים של 11 מסעדות בלוס אנג'לס, חלקן בבעלות משותפת עם וילמר ולדראמה ואשטון קוצ'ר שהם גם חבריו הטובים. בנוסף, הוא הבעלים של מלון בוטיק בעיר ומספר חנויות בשמים. בנוסף בבעלותו פאב ולאונג' במדינת יוטה. כמו כן, הוא שחקן רשמי בנבחרת פוקר מקומית. לטענתו "הסכום הגבוה ביותר שהפסדתי בפוקר הוא אלפיים דולר, והסכום הגבוה ביותר שהרווחתי היה הרבה יותר גבוה".
חיים אישיים

בשנת 2005 הכיר את השחקנית. הדוגמנית והזמרת ביז'ו פיליפס (אנ'). הם התארסו בשנת 2009, וב-18 באוקטובר 2011 הזוג נישא. ב-2014 נולדה לזוג בת. אולם ב-20 בספטמבר 2023 דווח כי פיליפס הגישה תביעת גירושים.
בשנת 2017 פורסמו טענות שלפיהן מסטרסון אנס מספר נשים. ביוני 2020 הוגש נגדו כתב אישום על אונס של שלוש נשים. ב-21 במאי 2021 קבע שופט בלוס אנג'לס שהראיות מצדיקות את העמדתו של מסטרסון לדין, והקראת כתב האישום התקיימה ב-7 ביוני 2021. משפטו של מסטרסון התחיל בתחילת נובמבר 2021, כשבמהלך יוני 2023 הוא הורשע בגין שני מקרי אונס. בספטמבר 2023 נידון מסטרסון למאסר עולם, ולא פחות מ-30 שנות מאסר. בדצמבר 2024, מסטרסון הגיש ערעור על פסק הדין. בערעור נטען כי מסטרסון לא זכה למשפט הוגן וכי יש להפוך את ההרשעה ואחת הטענות המרכזיות בערעור היא השפעת השימוש בדוקטרינות של סיינטולוגיה כראייה במשפט. בערעור נטען גם שהעדויות של הקורבנות "זויפו" ושהיו טעויות שיפוטיות במהלך המשפט, בנוסף לכך שקורבנות ההרשעה הגישו תביעה אזרחית נגד מסטרסון בגין הטרדה וכי פסק הדין הפלילי אפשר להם להגיש תביעות בגין אונס שחל עליהן חוק התיישנות.
הערות שוליים

↑  דני מסטרסון ("מופע שנות ה-70") נעצר באשמת אונס, באתר ynet, 18 ביוני 2020
↑  Judge rejects actor Danny Masterson’s bid to toss one of three rape charges, courthousenews.com (באנגלית)
1 2  השחקן דני מסטרסון ("מופע שנות ה-70") נמצא אשם בשני סעיפי אונס וצפוי להיכלא ל-30 שנה, באתר וואלה, 1 ביוני 2023
↑  Miller, Julie (29 ביולי 2015). "Walking Dead Star's Father Accuses Scientology of 'Brainwashing' Her in Damning New Interview". Vanity Fair. Condé Nast. נבדק ב-24 במאי 2019. {{cite journal}}:  (עזרה)
↑  Ariana Bacle December 05, 2017 at 09:17 AM EST, Netflix cuts ties with 'The Ranch' star Danny Masterson amid rape allegations, EW.com (באנגלית)
↑  אחרי שהורשע באונס של שתי נשים: אשתו של דני מסטרסון מתגרשת ממנו, באתר ‏מאקו‏, 20 בספטמבר 2023
↑  הארץ, כוכב "מופע שנות ה–70" חשוד בארבעה מעשי אונס, באתר הארץ, 6 בנובמבר 2017
↑   השחקן דני מסטרסון ("מופע שנות ה-70") מואשם באונס של שלוש נשים, באתר הארץ, 18 ביוני 2020
↑  Patten, Dominic (May 21, 2021). Danny Masterson Rape Trial To Go Ahead, Judge Rules; Much Accused Actor Faces 45 Years In Prison If Found Guilty. Deadline Hollywood. Retrieved May 22, 2021
↑  Patten, Dominic (June 7, 2021). Danny Masterson Trial On Multiple Rape Charges Looks Set For November Start; Actor Relinquished Passport To Court Today. Deadline Hollywood. Retrieved June 8, 2021
↑  זוהר צלח, ‏כוכב "מופע שנות ה-70" נידון ל-30 שנות מאסר לאחר שהורשע באונס, באתר ‏מאקו‏, 7 בספטמבר 2023
↑  Dominic Patten, Danny Masterson Slams Victims, D.A.’s Office In Rape Conviction Appeal Over Scientology Inclusion In Trials, Alleged Quashed Evidence & Money, Deadline, ‏2024-12-19 (באנגלית אמריקאית)
| --- | --- |
בקרת זהויות :  BnF: cb161646977 (data)  ISNI: 0000 0003 5984 4235  LCCN: nr2004028788  VIAF: 221472494   WorldCat (עם VIAF): 221472494
דייוויד אקסלרוד

דייוויד אקסלרוד (באנגלית: David Axelrod; נולד ב-22 בפברואר 1955) הוא יועץ פוליטי יהודי אמריקאי מאזור שיקגו, אילינוי. הוא ידוע בעיקר כיועצו הבכיר של הנשיא לשעבר ברק אובמה, תחילה בבחירות לסנאט של ארצות הברית ב-2004, ומאוחר יותר כיועץ תקשורת בבחירות לנשיאות ארצות הברית ב-2008.
בנוסף אקסלרוד הוא שותף בכיר בחברת AKP&D Message and Media, ושימש בעבר גם כפרשן פוליטי לעיתון ה"שיקגו טריביון", מנהל את חברת ASK Public Strategies ומשמש כיועץ פוליטי לחבר מועצת המחוז של מחוז קוק שבשיקגו, פורסט קלייפול.
ב-19 בנובמבר 2008, הודיע "צוות המעבר" של הנשיא הנבחר ברק אובמה כי אקסלרוד נבחר לשמש כיועץ בכיר לבית הלבן, בתפקיד מקביל לזה שבו שימש היועץ הפוליטי לשעבר של הנשיא ג'ורג' וו. בוש, קארל רוב.
קורות חיים > ראשית חייו

אקסלרוד נולד בעיר ניו יורק, בצד המזרחי התחתון, בסטיבנט טאוון לזוג הורים יהודים ממעמד הביניים והראה להיטות פוליטית כבר בגיל צעיר. אביו של אקסלרוד הוא פסיכולוג, ואימו עבדה כעיתונאית בעיתון "פי.אם", עיתון שמאלני בשנות ה-40. הוריו נפרדו כשהיה בן שמונה. כבר בגיל 13 הוא החל בפעילות פוליטית כאשר מכר סיכות בחירות של רוברט קנדי.
אחרי שסיים את תיכון סטיבנט במנהטן, החל אקסלרוד ללמוד באוניברסיטת שיקגו, שם התמחה במדעי המדינה. באוניברסיטה הוא פגש את סוזן לנדאו, סטודנטית למנהל עסקים, לה נישא ב-1979. כסטודנט לתואר ראשון הוא עבד ככתב פוליטי בשבועון "הייד פארק הראלד", המופץ באזור עוני של אוכלוסייה שחורה בשיקגו. משיישם את לימודיו, עשה סטאז' בעיתון החשוב "שיקגו טריביון" ונשכר לעבוד בו, עם סיום לימודיו הסטאז' ב-1977.
קורות חיים > קריירה

בגיל 27, אקסלרוד הפך להיות בעל טור בעיתון השיקגו טריביון. עבור הטריביון עבד כשמונה שנים בכיסויי פוליטיקה מקומית וארצית והיה לכותב הצעיר ביותר בעיתון מאז 1981 . כשהוא לא שבע רצון מהעתיד הצפוי לו בשיקגו טריביון, הוא הצטרף ב-1984 לקמפיין הבחירות לסנאט של פול סיימון כמנהל תקשורת; בתוך שבועות קודם להיות מנהל-משותף לקמפיין .
הוא ייסד חברת ייעוץ פוליטי, "אקסלרוד ושותפיו", ב-1985. ב-1987, הוא עבד בקמפיין המנצח של הרולד וושינגטון, ראש העיר השחור הראשון של שיקגו. זה העניק לו את הניסיון הראשון עם פוליטיקאים שחורים ומאוחר יותר הפך להיות איש מפתח במרוצים דומים לראשות עיריות אצל מועמדים שחורים . אקסלרוד הוא גם האסטרטג מאחורי ראש העיר הנוכחי של שיקגו, ריצ'רד אם. דיילי וטוען לסגנון עצמי של "מומחיות בתחום הפוליטיקה האורבנית".
ב-2004, אקסלרוד עבד בקמפיין לנשיאות ארצות הברית של ג'ון אדוארדס. במהלך הקמפיין, הוא נושל מהאחריות על עשיית מודעות הבחירות, אבל המשיך לכהן כדובר הקמפיין. מכשהגיב להפסד שספג הקמפיין הנ"ל של אדוארדס ב-2004, אמר כי "יש לי המון כבוד לג'ון, אבל בנקודה מסוימת המועמד הוא זה שצריך לסגור את העסקה ואני לא יכול להגיד לך מדוע זה מעולם לא קרה עם ג'ון" .
ב-2006, אקסלרוד ייעץ לכמה וכמה קמפיינים, כולל הקמפיין המוצלח של אליוט ספיצר למושל מדינת ניו יורק, ועבור הקמפיין המנצח של דיבאל פטריק למושלות מדינת מסצ'וסטס. אקסלרוד גם כיהן כיועץ פוליטי ראשי לוועדה הדמוקרטית לבחירות לקונגרס (DCCC), האחראית על הובלת מועמדים דמוקרטים בבחירות לבית הנבחרים לתפיסת כמה שיותר מושבים עבור המפלגה הדמוקרטית בבית הנבחרים, מה שהפך בחירות "אמצע הקדנציה" של שנת 2006 למהפך הדמוקרטי שהחזיר להם את השליטה בבית הנבחרים (כמו גם בסנאט), כשהם מוסיפים לעצמם 31 מושבים בבית הנבחרים.